
Referat 
privind modificarea Anexei nr.1 a HCL 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor
Prin HCL nr. 132 din 24.03.2009 a fost aprobată realizarea în Parcul Central al Municipiului Timişoara, a unei Alei a Personalităţilor. În anexa aferentă Hotărârii Consiliului Local amintită mai sus, au fost cuprinse personalităţi ale municipiului care, in  decursul timpului, au adăugat valoare Timişoarei prin contribuţia lor în diferite domenii de activitate: pictură, sculptură, muzică, literatură, inginerie, arhitectură, medicină. 
La iniţiativa domnului Diodor Nicoară şi prin donaţia sculptorului Aurel Gheorghe Ardeleanu, solicităm modificarea Anexei nr.1 din HCL nr. 132 din 24.03.2009 prin amplasarea pe Aleea Personalităţilor a bustului dirijorului Ion Românu. 
Ion Românu (1918-1980) a fost  dirijor, profesor, teoretician al muzicii, instrumentist (vioară/violă), organizator de viaţă muzicală. Este printre ultimii reprezentanţi din marea pleiadă de dirijori de cor ai Banatului secolului XX – filiera Ion Vidu, Atanasie Lipovan, Antoniu Sequens, Iosif Velceanu, Sabin Drăgoi, Filaret Barbu, Vadim Şumski, Nicolae Ursu. Pune un accent puternic pe repertoriul naţional şi în special cel bănăţean, ale cărui tainice plămădiri şi rădăcini le-a cunoscut cum doar marii lui precursori le-au ştiut şi pe care le-a transmis cu grijă urmaşului său de suflet, Diodor Nicoară. A dat glas ca nimeni altul muzicii lui Nicolae Ursu, Ion Vidu, Sabin Drăgoi. Cu lucrări ale ultimilor doi a realizat şi un disc. Şi-a încântat publicul din tot Banatul, din Bucureşti, Iaşi dar şi pe cel din Serbia (Glogoni şi Vârşeţ) iar Radio Novi Sad programează şi acum înregistrări ale sale. Vârful carierei dirijorale, Ion Românu l-a atins cu ciclul marilor oratorii de Georg Friedrich Händel: “Samson”, “Das Alexander-Fest”, “Der Messias”  şi “Juda Maccabeul”.

De asemenea, în urma modernizării Parcului Rozelor şi datorită faptului că Wilhelm Muhle a fost cel care a făcut amenajarea iniţială a acestui parc propunem amplasarea bustului acestuia în Parcul Rozelor, si nu pe Aleea Personalităţilor din Parcul Central asa cum s-a hotărât prin HCL nr. 132 din 24.03.2009 . Avînd în vedere motivele enumerate mai sus, 
PROPUNEM 

Aprobarea modificarii Anexei nr. 1 Hotărârii Consiliului Local nr. 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor, astfel:
· Includerea dirijorului Ion Românu pe lista personalităţilor din Anexa nr. 1 Hotărârii Consiliului Local nr. 132 din 24.03.2009 şi amplasarea bustului acestuia pe Aleea Personalităţilor din Parcul Central din Timişoara;
· amplasarea bustului lui Wilhelm Muhle  în Parcul Rozelor.

Toate celelalte articole ale Hotărârii Consiliului Local al Municipiului Timişoara nr. 132 din 24.03.2009 privind conferirea unei identităţi culturale, artistice, turistice şi educative Timişoarei prin crearea în Parcul Central a unei Alei a Personalităţilor, rămân neschimbate.

